Návrh

na prijatie športovcov, úspešných v roku 2004, predsedom a členmi vlády SR
___________________________________________________________________________

	Prijatie a ocenenie najúspešnejších športových reprezentantov SR sa koná každý rok od vzniku Slovenskej republiky a stalo sa už tradičným stretnutím najvyšších predstaviteľov vlády s úspešnými športovcami.
Medzi najúspešnejšie športové odvetvia v individuálnych športoch v roku 2004 patrili jednoznačne kanoistika na divokej vode, športová streľba, plávanie, karate, kickbox, kulturistika, fitnes a pretláčanie rukou.. Na akademických majstrovstvách sveta sa presadili predovšetkým športovci v karate, orientační bežci a športoví strelci. Z kolektívnych športov  dosiahli najvýznamnejší úspech hokejisti a to 4. miesto na Majstrovstvách sveta v Českej republike, ktorým potvrdili, že stále patria medzi svetovú špičku v tomto športe.
Najvýraznejšími športovými osobnosťami v roku 2004 boli najmä úspešní olympionici – medailisti Elena Kaliská, Peter a Pavol Hochschornerovci, Michal Martikán, Jozef Krnáč, Jozef Gonci a Juraj Bača, Erik Vlček, Michal Riszdorfer a Richard Riszdorfer. Výborné výsledky dosiahli aj ďalší športovci a to Martina Moravcová so ziskom zlatej a bronzovej medaily z MS, troch zlatých a dvoch strieborných medailí z ME, tenisti Daniela Hantuchová a Karol Kučera za víťazstvo v Hopmanovom pohári, ktorý je hodnotený ako majstrovstvá sveta zmiešaných družstiev, dvojica Vladimír Vala a Jaroslav Slúčik ziskom zlatej medaily na MS v zjazde na divokej vode, majstri sveta v kulturistike Jana Purdjaková a Andrej Mozoláni, a majsterky sveta vo fitnes Silvia Malachovská, Katarína Verbovská a Lenka Chalupovská.
Športovci, ktorí sú oceňovaní za dosiahnuté výsledky v roku 2004, získali 16 titulov majstrov sveta, 10 titulov majstrov Európy, 3 tituly juniorských majstrov sveta, 4 tituly juniorských majstrov Európy, 4 tituly akademických majstrov sveta a vytvorili 1 európsky rekord. Celkovo bude ocenených 145 športovcov, na samotnom prijatí by sa malo zúčastniť   46 športovcov, 3 tréneri a 32 hostí.
Vzhľadom na skutočnosť, že úspešní olympionici boli finančne ocenení a prijatí predsedom vlády SR už v roku 2004, opätovné ocenenie a prijatie v roku 2005 za ten istý výsledok sa už nenavrhuje. Odmeny pre úspešných olympionikov boli po dohode ministra školstva SR a predsedu Slovenského olympijského výboru SR poskytnuté v celkovej výške 6 077 500,- Sk a to z rozpočtu výdavkov určených na Národný program rozvoja športu.
V súlade s úspešným vystúpením slovenského paralympijského družstva na XII. paralympijských hrách v Aténach bola na odmeny vyčlenená čiastka v celkovej výške 2 500 000,- Sk, ktorú na základe vlastných kritérií rozdelil športovcom Slovenský paralympijský výbor. Úspešní paralympionici boli prijatí predsedom vlády SR už v roku 2004, preto opätovné prijatie v roku 2005 za ten istý výsledok sa už nenavrhuje.
Zároveň je potrebné upozorniť na skutočnosť, že počet medailových umiestnení slovenských športových reprezentantov na vrcholných medzinárodných podujatiach je väčší, ako je uvedené vo finančnom ocenení športových výkonov reprezentantov SR dosiahnutých v roku 2003 (príloha č. 2). V niektorých športoch a športových disciplínách je menšia medzinárodná konkurencia, a preto niektorí medailisti nespĺňali prijaté zásady na finančné ocenenie.
Na prijatie predsedom a členmi vlády SR boli športovci vybraní tak, aby boli prezentované rôzne športy, v ktorých reprezentanti SR získali pre Slovenskú republiku cenné úspechy. V športoch, kde boli úspešní viacerí športovci, boli vybraní tí najúspešnejší.
Medzi navrhovanými hosťami na prijatie sa nachádzajú členovia vlády SR, zástupcovia rezortných stredísk prípravy športovej reprezentácie, predseda Slovenského olympijského výboru, predseda Slovenského paralympijského výboru a zástupcovia najúspešnejších olympijských športov v roku 2004.
Finančné ocenenie športovcov je navrhnuté v celkovej výške 7 400 000,- Sk. Odmeny športovcom budú poskytnuté z prostriedkov štátneho rozpočtu prostredníctvom kapitoly Ministerstva školstva SR. 
Ocenenie športovcov je navrhnuté podľa zásad pre finančné ocenenie športových výkonov reprezentantov SR, ktoré vypracovala Komisia vrcholového športu pri Ministerstve školstva SR zložená zo zástupcov Ministerstva školstva SR, Ministerstva obrany SR, Ministerstva vnútra SR a telovýchovných a športových občianskych združení. Tieto zásady objektívne zohľadňujú dosiahnuté športové výkony a postupuje sa podľa nich už niekoľko rokov. Zásady boli v roku 2003 doplnené o oceňovanie úspešných akademických reprezentantov zo svetových univerziád a akademických majstrovstiev sveta. Kritériá pre oceňovanie akademických reprezentantov boli schválené Výkonným výborom Slovenskej asociácie univerzitného športu.